section_heading: Klasično doba (80. pr. Kr. ― 14.)
paragraph_text: Ovo se razdoblje često naziva i »zlatnim vijekom«, zato što je rimska književnost u njemu dostigla svoj najveći procvat. Helenističko obrazovanje ne služi više za puko oponašanje grčkih uzora već kao poticaj da se umjetničkim latinskim jezikom obradi rimska tematika i tako stvore samosvojna djela koja ravnopravno stoje uz grčka, a ponekad ih čak i nadmašuju. U Ciceronovo doba od 80. do 30. pr. Kr. cvjeta pretežno proza, a u Augustovo doba od 30. pr. Kr. do 14. najviše vrhunce dostiže poezija.